Illum il-presidenza tal-Kunsill u r-rappreżentanti tal-Parlament Ewropew laħqu qbil proviżorju dwar proposta biex jissaħħaħ il-mekkaniżmu tal-UE għall-protezzjoni ċivili. Ir-regoli l-ġodda proposti ser jippermettu lill-UE u lill-istati membri jkunu ppreparati aħjar għad-diżastri naturali u dawk ikkawżati mill-bniedem u jirrispondu aktar malajr meta dawn ifaqqgħu, inkluż f'każijiet li jaffettwaw il-maġġoranza tal-istati membri fl-istess ħin. It-test jipproponi wkoll il-finanzjament tal-mekkaniżmu tal-protezzjoni ċivili fil-kuntest tal-qafas finanzjarju pluriennali 2021-2027. Il-mekkaniżmu tal-UE għall-protezzjoni ċivili huwa għodda essenzjali ta' solidarjetà tal-UE. Huwa pprovda appoġġ vitali lil stati membri li ffaċċjaw nirien devastanti, terremoti u diżastri oħra. Madankollu, il-pandemija tal-Covid-19 urietna l-isfidi li jitfaċċaw meta ħafna stati membri jeħtieġu appoġġ fl-istess ħin. Ir-regoli l-ġodda ser jippermettulna nkunu ppreparati aħjar għal sitwazzjonijiet simili fil-futur. Eduardo Cabrita, Ministru għall-Intern Portugiż Ir-regoli proposti ser jippermettu lill-Kummissjoni Ewropea tindirizza l-lakuni fil-qasam tat-trasport u l-loġistika, u, f'każijiet ta' urġenza, takkwista direttament ċerti kapaċitajiet addizzjonali tar-rescEU. Dawn il-kapaċitajiet tar-rescEU, kif ukoll dawk ospitati mill-istati membri, ser ikunu ffinanzjati kompletament mill-baġit tal-UE. Skont ir-regolament propost, ser jittejbu wkoll il-prevenzjoni u t-tħejjija. Il-Kummissjoni, f'kooperazzjoni mal-istati membri, ser tiddefinixxi u tiżviluppa l-għanijiet tal-UE marbuta mar-reżiljenza għad-diżastri fil-qasam tal-protezzjoni ċivili. Dawn l-għanijiet mhux vinkolanti ser jiġu speċifikati fir-rakkomandazzjonijiet tal-Kummissjoni u ser ikunu bbażati fuq xenarji attwali u li jħarsu 'l quddiem, inkluż data dwar avvenimenti tal-passat u l-impatti tat-tibdil fil-klima fuq ir-riskji ta' diżastri. It-test jipprevedi total ta' €1 263 miljun f'fondi għall-perjodu 2021-2027, wara l-gwida politika pprovduta mill-Kunsill Ewropew fil-21 ta' Lulju 2020. Jinkludi wkoll ammont sa €2 056 miljun għall-implimentazzjoni ta' miżuri relatati mal-protezzjoni ċivili biex jiġi indirizzat l-impatt tal-kriżi tal-Covid-19 previst fl-istrument għall-irkupru tal-UE. Din hija żieda ta' aktar minn tliet darbiet meta mqabbel mal-baġit 2014-2020. Tirrifletti t-tisħiħ tar-rispons kollettiv tal-UE għad-diżastri, inkluż l-istabbiliment reċenti ta' riżerva ta' kapaċitajiet (rescEU), it-tisħiħ tar-riżerva Ewropea tal-protezzjoni ċivili u t-titjib fil-prevenzjoni u t-tħejjija għad-diżastri. Barra minn hekk, ir-regolament propost jistabbilixxi l-perċentwal ta' fondi li għandhom jiġu allokati għall-prevenzjoni, it-tħejjija u r-rispons, filwaqt li jipprevedi marġni ta' flessibbiltà. F'każ ta' ħtieġa urġenti, il-Kummissjoni ser tkun tista' talloka mill-ġdid fondi għal azzjonijiet ta' rispons lil hinn mill-marġni ta' flessibbiltà. Dan l-approċċ flessibbli ser jippermetti lill-UE tirreaġixxi aħjar għan-natura imprevedibbli tad-diżastri u tagħmel użu tal-fondi fejn huma l-aktar meħtieġa. Sfond Il-mekkaniżmu tal-UE għall-protezzjoni ċivili ġie stabbilit l-ewwel fl-2001 u jikkoordina r-rispons għad-diżastri naturali u dawk ikkawżati mill-bniedem fil-livell tal-UE. L-objettiv tiegħu huwa li jrawwem il-kooperazzjoni fost l-awtoritajiet nazzjonali tal-protezzjoni ċivili, iżid is-sensibilizzazzjoni u t-tħejjija tal-pubbliku għad-diżastri u jippermetti assistenza rapida, effettiva u kkoordinata lill-popolazzjonijiet affettwati. Il-mekkaniżmu tal-UE għall-protezzjoni ċivili jinkludi riżerva Ewropea ta' protezzjoni ċivili. Din tikkonsisti fi grupp volontarju ta' kapaċitajiet riżervati minn qabel mill-istati membri biex jiġu skjerati b'mod immedjat ġewwa jew barra mill-UE. Il-mekkaniżmu għall-protezzjoni ċivili ġie emendat l-aħħar fl-2019, meta nħolqot riżerva addizzjonali ta' riżorsi, imsejħa rescEU, biex tipprovdi assistenza f'sitwazzjonijiet fejn il-kapaċitajiet eżistenti b'mod ġenerali mhumiex biżżejjed. Protezzjoni ċivili tal-UE (informazzjoni ġenerali) Il-mekkaniżmu tal-UE għall-protezzjoni ċivili f'ċifri (infografika)